РЕПУБЛИКА СРБИЈА

НАРОДНА СКУПШТИНА

Одбор за европске интеграције

20 Број: 06-2/159-24

5. март 2025. године

Б е о г р а д

ЗАПИСНИК

ДЕСЕТЕ СЕДНИЦЕ ОДБОРА ЗА ЕВРОПСКЕ ИНТЕГРАЦИЈЕ

НАРОДНЕ СКУПШТИНЕ РЕПУБЛИКЕ СРБИЈЕ

ПЕТАК, 22. НОВЕМБАР 2024. ГОДИНЕ

Седница је почела у 11.00 часова.

Седницом је председавала Елвира Ковач, председник Одбора.

Поред председника, седници су присуствовали заменик председника Одбора Милан Радин и чланови Одбора: Дубравка Филиповски, Бранислав Јосифовић, Станислава Јаношевић, др Александра Томић, Ана Миљанић, Дуња Симоновић Братић, Горан Милић, др Ана Јаковљевић, Сања Џајић, Ксенија Марковић и Роберт Козма, а накнадно је приступио и Живота Старчевић.

Седници нису присуствовали чланови Oдбора Мариника Тепић, Здравко Понош и Драган Јонић.

Седници нису присуствовали заменици присутних чланова Ивана Стаматовић, Весна Савовић-Петковић, Никола Лазић, Мирослав Петрашиновић, Дијана Радовић, др Иван Рајичић, Ђорђе Станковић, Љубица Вранеш, Небојша Новаковић, Радомир Лазовић и Загорка Алексић.

Седници нису присуствовали заменици одсутних чланова Одбора Павле Грбовић, др Тијана Перић Дилигенски и Милица Марушић Јаблановић.

Седници су присуствовали и амбасадор Емануеле Жиофре, шеф делегације Европске уније у Републици Србији, затим, Андреа Хокхубер (Andrea Hochhuber), шеф Сектора за европске интеграције и економију, као и Чртомир Фишингер (Crtomir Fisinger), шеф Политичког сектора и Катарина Мотоскова, економски саветник.

Седници су, испред Министарства за европске интеграције, присуствовали проф. др Тања Мишчевић, министарка за европске интеграције и Мирослав Гачевић, помоћник министра за европске интеграције.

Одбор је једногласно утврдио следећи

**Дневни ред:**

1. Представљање Годишњег извештаја Европске комисије за 2024. годину (20 Број 02-2681/24 од 12. новембра 2024. године);
2. Информисање чланова Одбора о Закључку о усвајању Националног програма за усвајање правних тековина Европске уније (НПАА) за период од 2024. до 2027. године, који је донела Влада 24. октобра 2024. године (03 Број 337-2514/24 од 24. октобра 2024. године);
3. Одређивање делегације Одбора која ће учествовати на састанку међупарламентарног одбора на тему „Стање владавине права у ЕУ“, у организацији Одбора за грађанске слободе, правосуђе и унутрашње послове Европског парламента (ЛИБЕ), који се одржава 12. децембра 2024. године, у Европском парламенту, у Бриселу;
4. Разно.

**Прва тачка дневног реда -** Представљање Годишњег извештаја Европске комисије за 2024. годину

Е. Жиофре је, најпре, констатовао да је, у процесу проширења Европске уније, промењен темпо у преговорима са свим државама кандидатима, а што се, конкретно, Републике Србије тиче, да је веома позитиван и амбициозан циљ то што је председник државе најавио усклађивање са свим критеријумима до 2026. године, тако да то представља једну политичку и историјску прекретницу. Потом је представио извештај за претходних годину дана, закључно са 1. септембром 2024. године. Најпре се осврнуо на све оно што је у извештају констатовано као напредак, са напоменом да су у том периоду у Републици Србији одржани и избори, због чега су резултати мањи од очекиваних. Додао је да је, као и у претходном извештају, констатовано да су испуњена техничка мерила за отварање Кластера 3 (*Конкурентност и инклузивни раст*) али да, тренутно, државе чланице Европске уније у Бриселу разматрају општи напредак Републике Србије од чега, такође, зависи отварање тог кластера. У сваком случају, како је навео, у наредном периоду се очекује бржи напредак, а Европска унија ће пружити техничку и финансијску помоћ и подршку. Како је истакао, завидан напредак постоји у погледу Економског критеријума (Кластер 1) и са тим повезаних реформи, те је добар показатељ недавно добијени информациони рејтинг. Даље је изнео и друге позитивне примере, као што је усвајање Стратегије за борбу против корупције, наставак спровођења реформи у области правосуђа, одређени напредак у Поглављу 24 (*Правда, слобода и безбедност*), укључујући и ефикасно управљање миграторним токовима, потписивање Статусног споразума са Фронтексом (European Border and Coast Guard Agency, односно, Агенција за европску граничну и обалну стражу) и посвећеност Републике Србије да се додатно усклади са визном политиком Европске уније до краја 2024. године. Што се тиче спољне политике и Поглавља 31 (*Спољна, безбедносна и одбрамбена политика*), осврнуо се на материјалну и финансијску помоћ коју Србија пружа Украјини, као и на добру сарадњу са Европском унијом у управљању кризама у мисијама и операцијама. Након наведеног, навео је и мање позитивне резултате у одређеним областима где је неопходан додатни напредак, посебно када је реч о Кластеру 1, па објаснио да је то, на пример, област правосуђа где је неопходна већа транспарентност, као и напредовање судија и јавних тужилаца засновано на заслугама. Даље је истакао потребу за улагањем више напора у борбу против корупције, као и за даље промовисање слободе изражавања, те потребу проактивније комуникације свих који су укључени у процес прикључивања Европској унији. Посебно је нагласио значај континуираног информисања грађана о свакој фази, сарадњи и пројектима у процесу евроинтеграција Србије. Како је даље изнео, критична тачка јесте велики број ВД стања у јавној управи, те да ту нису усвојене кључне препоруке, као и да је Србија, на пољу заједничке спољне безбедносне политике, умерено припремљена али се није ускладила са ставовима Европске уније, те да име интензивне односе са Русијом и Кином, што захтева уверавање о стратешком опредељењу. Кључни аспект и у прошлом и у овом извештају јесте спровођење препорука ОДИХР (*Оffice for Democratic Institutions and Human Rights*). У погледу медија, изнео је да је у извештају констатована потреба формирања новог РЕМ-а (*Регулаторно тело за електронске медије*), као и да је то одавно требало да буде окончано јер је то од велике важности за процену медијске слике у Србији. У погледу улоге парламента, Е. Жиофре је истакао да је констатована способност парламента да врши контролну и надзорну функцију у питањима ефикасности аутономије транспарентности и вршењу надзора над извршном влашћу, као и да је нови сазив Народне скупштине много плуралистичнији него претходни али и да дебате прате тензије између владајуће коалиције и опозиције. Указао је на потребу да се скупштинске процедуре ревидирају, као и Етички кодекс и да недостаје Годишњи план рада Народне скупштине што оцењује као велики недостатак с обзиром да је рад парламента условљен агендом Владе. Указао је да позитиван тренд постоји када је реч о смањењу незапослености али да је потребно унапредити образовање и усавршавање с обзиром да је и даље констатован проблем недостатка радне снаге. Како је дање навео, јавне инвестиције су релативно високе и чине 7% БДП-а (*Бруто друштвеног производа*) али су окарактерисане бројним изузећима када је реч о поступку јавне набавке. Нагласио је потребу убрзања процеса зелене транзиције, повећања инвестиција у обновљиве изворе енергије, енергетску ефикасност и смањење енергетске зависности од Русије, а онда истакао и да је Европска унија највећи трговински и инвестициони партнер Србије са 60% укупне трговинске размене Србије. На крају се осврнуо и на План раста и похвалио Министарство за европске интеграције због израде истог у рекордном року и додао да ће Први од четири стуба Плана раста омогућити постепене интеграције са јединственим тржиштем Европске уније, као и да је, у погледу фундаменталних реформи, Европска унија обезбедила 6 милијарди евра, од чега ће прва транша од 7% бити исплаћена до краја 2024. године.

Министарка Т. Мишчевић је указала да је, тренутно, најважнија обавеза испуњење препорука и Реформске агенде у ком циљу је донето осам мера, а акценат је на областима које чине Кластер 1 (Основе), а осим тога, и на ревизији бирачког списка, формирању новог Савета РЕМ-а, као и раду на медијским законима. Истакла је да је Влада одобрила Споразум о финансијском споразуму из Брисела и да се очекује да исти буде усвојен и ратификован у Народној скупштини. Осим тога, како је навела, на седници Владе је донета и Одлука о координационом систему у процесу, сређивање постојећег стања уз додавање Реформске агенде која мора бити део праћења и извештавања према Бриселу.

У оквиру отворене дискусије, Р. Козма је истакао да, у последњем извештају Европске комисије, не види разлику у односу на претходне извештаје, односно, да су констатовани исти проблеми, попут недостатка владавине права, слободе изражавања, слободе медијске сцене, да нису спроведене препоруке из извештаја ОДИХР без којих не може бити услова за слободне и равноправне изборе. Додао је да без суштинског решавања свит тих кључних проблема, Србија неће постати чланица Европске уније.

М. Радин је указао на недосатке у самој методолигији по којој је састављен извештај, те изразио став да се извештаји, из године у годину, само преписују, без осврта на реално стање. Као пример је навео да је у извештају констатовано да је правосуђе у Србији изложено притиску али без навођења од кога тај притисак долази, односно, да је реч о појединим политичким актерима који бликирају институције у њиховом раду и функционисању.

Д. Филиповски је објаснила разлоге евроскептицизма који је заступљен код грађана, а управо из разлога што су поједине земље из региона постале државе чланице, иако су имале нерешена много значајнија питања, попут заштите права националних мањина, питања корупције и слично, док су, са друге стране, појединим државама отварана поглавања и поред неспорне чињенице постојања немира и кршења људских права у тој држави, док Србија већ три године чека на отварање Кластера 3.

Е. Ковач се сложила да нова методологија писања извештаја није комплетна, да је извештај краћи и да се, на пример, ниједном речју не спомиње рад Одбора за европске интеграције, као што је то био случај у ранијим извештајима, иако ни чланови одбора из редова опозиције не споре да тај одбор добро ради и да постоји одлична и континуирана сарадња са Министарством за европске интеграције.

Е. Жиофре се захвалио на изнетим коментарима и још једном истакао да је замах у проширењу Европске уније реалан и да је ово тренутак када Србија треба да убрза реформе, те да очекује да ће већ до краја 2024. године бити извршен пренос дела средстава из Плана раста, што је дефинитивно показатељ постојања напретка. Додао је да напредак у области владавине права одређује и темпо напретка, али је указао на потребу дијалога и компромиса како би се олакшала примена Реформске агенде.

Т. Мишчевић је додала да је неопходнода да Европска комисија размотри могућност измене методологије јер се не могу подједнако третирати државе које су кандидати већ 10, 15 година и оне које су тај статус тек стекле. Истакла је да је владавина права, свакако, најважније питање и то подједнако и за власт и за опозицију јер без тога нема ни демократије, ни грађанског друштва.

**Друга тачка дневног реда -** Информисање чланова Одбора о Закључку о усвајању Националног програма за усвајање правних тековина Европске уније (НПАА) за период од 2024. до 2027. године

Министарка Мишчевић је указала да је реч о петој ревизији која је усвојена 21. октобра 2024. године и то из неколико разлога. Објаснила је да је, најпре, била реч о потреби да се новим технологијама увежу постојећи програми који се односе на планирање законодавне активности Владе Републике Србије, односно, Годишњи план рада и план рада који прави Републички секретаријат за јавне политике, па је све то, сада заједно са Реформском агендом, обједињено на једној дигиталној платформи. Овај план, како је навела, садржи целокупну законодавну активност и све административне потребе у сваком од поглавља и у свакој активности за тренутно познати Acquis (*правне тековине Европске уније*) који расте, како је планирано, до 2027. године, па се већ креће са анализом какво је стање активности и колики је степен имплементације. Додала је да се планира убрзање и да је рок за ипмплеметнациају обавеза из Реформске агенде до средине 2027. године, а због чега се планира да се тај процес оконча већ до краја 2026. године, односно, почетка 2027. године. Нагласила је потребу да се јасно искаже воља, жеља и намера Републике Србије да постане чланица Европске уније, па је неопходно, у наведеном смислу, уподобити и постојећи НПАА, услед чега се нада да ће улогу у у том процесу убрзања европских интеграција имати и Народна скупштина Републике Србије, односно, овај Одбор.

**Трећа тачка дневног реда -** Одређивање делегације Одбора која ће учествовати на састанку међупарламентарног одбора на тему „Стање владавине права у ЕУ“, у организацији Одбора за грађанске слободе, правосуђе и унутрашње послове Европског парламента (ЛИБЕ), који се одржава 12. децембра 2024. године, у Европском парламенту, у Бриселу

Након консултација које је обавила председница Одбора, предложено је да у делегацији буду Елвира Ковач, председница Одбора, Милан Радин, заменик председника Одбора, Ана Миљанић, члан Одбора и др Тијана Перић Дилигенски, заменик члана Одбора.

Одбор је једногласно одредио да у саставу делегације Одбора која ће учествовати на састанку међупарламентрног одбора на тему „Стање владавине права у ЕУ“, буду Елвира Ковач, Милан Радин, Ана Миљанић и др Тијана Перић Дилигенски.

**Тачка разно** - нико се није јавио за реч, дискусије није било.

У оквиру ове тачке, чланови Одбора су информисани да је планирано да народни посланици поднесу у скупштинску процедуру Предлог закључака о Извештају Европске комисије, како би се Народна скупштина о том предлогу изјаснила у пленуму, што је иста процедура као и у претходне три године.

Седница је завршена у 12.39 часова.

СЕКРЕТАР ОДБОРА ПРЕДСЕДНИК ОДБОРА

Александар Ђорђевић Kovács Elvira

(Елвира Ковач)